送戴蒙赴成都玉局觀將老焉
作者：蘇軾
朝代：宋

paragraphs: 拾遺被酒行歌處，野梅官柳西郊路。
聞道華陽版籍中，至今尚有城南杜。
我欲歸尋萬里橋，水花風葉暮蕭蕭。
芋魁徑尺誰能盡，榿木三年已足燒。
百歲風狂定何有，羨君今作峨眉叟。
縱未家生執戟郎，也應世出埋輪守。
莫欺老病未歸身，玉局他年第幾人。
會待子猷清興發，還須夜雪去尋君。